KOMISSION ASETUS (ETY) N:o 1279/89,

annettu 10 päivänä toukokuuta 1989,

oliivirekisterin perustamista oliiviöljyä tuottavissa jäsenvaltioissa koskevista yksityiskohtaisista säännöistä annetun asetuksen (ETY) N:o 2276/79 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon oliivirekisterin perustamisesta oliiviöljyä tuottavissa jäsenvaltioissa 21 päivänä tammikuuta 1975 annetun neuvoston asetuksen (ETY) N:o 154/75(1), sellaisena kuin se on viimeksi muutettuna asetuksella (ETY) N:o 3788/85(2), ja erityisesti sen 5 artiklan,

sekä katsoo, että

tietyissä jäsenvaltioissa interventioelin ei yleensä vastaa oliivirekisterin toteuttamiseen liittyvistä teknisistä tehtävistä; sen vuoksi olisi säädettävä mahdollisuudesta antaa tämä tehtävä muille toimielimille,

Italiassa sovellettavat säännöt ovat osoittautuneet tehokkaiksi; niitä olisi sovellettava myös muissa jäsenvaltioissa ottaen huomioon niiden erityistilanteet,

saadun kokemuksen ja jäsenvaltioissa tehtyjen kokeilujen perusteella olisi muutettava komission asetuksen (ETY) N:o 2276/79(3), sellaisena kuin se on muutettuna asetuksella (ETY) N:o 586/88(4), liitteessä I tarkoitettuja menetelmiä ja liitteessä II olevia tietoja,

mainitun liitteen II tiedot muodostavat rekisterin toteuttamiseksi tarvittavat vähimmäistiedot; lisätiedot voivat osoittautua tarpeellisiksi ottaen huomioon tuotantoalueiden erityistilanteet; kyseisillä jäsenvaltioilla olisi oltava mahdollisuus täydentää tarvittaessa mainitussa liitteessä II tarkoitettuja tietoja, ja

tässä asetuksessa säädetyt toimenpiteet ovat rasvojen hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 2276/79 seuraavasti:

1) Korvataan 1 artiklan 1 kohta seuraavasti:

"1 Interventioelinten tai muiden rekisterin toteuttamisesta vastaavien elinten on perustettava kaikkia tuottajajäsenvaltioiden alueella sijaitsevia oliiviviljelmiä koskeva oliivirekisteri tämän asetuksen mukaisesti."

2) Korvataan 2 artikla seuraavasti:

"2 artikla

Italian, Kreikan, Espanjan ja Portugalin alueiden osalta asetuksen (ETY) N:o 154/75 1 artiklan 2 kohdan a alakohdassa tarkoitetut tiedot on määritettävä liitteessä I esitettyjen menetelmien mukaisesti."

3) Korvataan 3 artikla seuraavasti:

"3 artikla

1 Kyseisten jäsenvaltioiden toimivaltaiset viranomaiset voivat päättää niiden alueiden jättämisestä ilmakuvausten ulkopuolelle, joilla liitteessä I tarkoitettujen vyöhykejakoa koskevien toimenpiteiden perusteella oliivintuotanto on vähäistä.

2 Jos 1 kohtaa sovelletaan, kansallisten viranomaisten on ilmoitettava komissiolle alueet, jotka on jätetty kuvausten ulkopuolelle."

4) Poistetaan 4 artiklan 2 kohdasta sana "Italian".

5) Lisätään 5 artiklan 2 kohtaan seuraava alakohta:

"Jäsenvaltiot voivat täydentää tässä liitteessä tarkoitettuja tietoja kaikilla muilla tuotantotukijärjestelmän hallintaan tarvittavilla tiedoilla, ottaen huomioon kunkin tuotantoalueen erityistilanteet."

6) Korvataan liite I tämän asetuksen liitteellä.

2 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 10 päivänä toukokuuta 1989.

Komission puolesta

Ray MAC SHARRY

Komission jäsen

(1) EYVL N:o L 19, 24.1.1975, s. 1

(2) EYVL N:o L 367, 31.12.1985, s. 1

(3) EYVL N:o L 262, 18.10.1979, s. 11

(4) EYVL N:o L 57, 3.3.1988, s. 18

LIITE

"LIITE I

Menetelmä asetuksen (ETY) N:o 154/75 1 artiklan 2 kohdan a alakohdassa tarkoitettujen tietojen määrittämiseksi

a) Alustavat toimenpiteet, joihin sisältyy erityisesti:

- oliiveja tuottavien alueiden jako vyöhykkeisiin niiden alueiden määrittämiseksi, joilla on maaperän, pinnanmuodostuksen ja maatalouden kannalta yhtenäiset edellytykset,

- oliivinviljelijöiden viljelyilmoitusten tietojen kerääminen, tarkastaminen ja muokkaaminen,

- jos on olemassa maatilarekisteri, tämän rekisterin tilan tutkiminen ja sen sisältämien aakkosnumeeristen ja graafisten tietojen keruu ja muokkaus; maatilarekisterin puuttuessa saatavilla olevien vastaavien tietojen käyttö,

- alustavat havainnoinnit paikan päällä kyseisten alustavien toimenpiteiden toteuttamiseksi välttämättömien tietojen hankkimiseksi sekä e kohdassa tarkoitettuja tulkintatoimenpiteitä varten tarvittavien edellytysten määrittämiseksi;

b) kaikkien ilmakuvaukseen ja maasta käsin tapahtuvaan tietojen keruuseen liittyvien toimenpiteiden suunnittelu ja valmistelu sen mukaan, miten eri tietojenkeruumenetelmät vastaavat kunkin alueen erityispiirteitä;

c) kaikkien oliivinviljelyalueiden valokuvaaminen mustavalkoisena ilmasta mittakaavassa 1:8 000-1:20 000, ellei 3 artiklasta muuta johdu;

d) suurennosten, valokuvakarttojen tai ortokuvien valmistaminen ja maarekisterin rajojen merkitseminen niihin a kohdan kolmannen luetelmakohdan ja b kohdan mukaisesti, siinä tapauksessa että kyseisellä jäsenvaltiolla on maatilarekisteri, sekä korjaukset, jos esiintyy poikkeamia luonnollisista rajoista. Jos jäsenvaltiolla ei ole maatilarekisteriä, maaperän luonnolliset rajat merkitään suurennoksiin, valokuvakarttoihin ja ortokuviin paikan päällä tehtyjen tarkastusten perusteella;

e) mustavalkokuvien tulkinta, oliivinviljelypalstojen alan muistiin merkitseminen ja tunnistettujen oliivipuiden laskeminen;

f) saatujen tulosten tarkastaminen paikan päällä, jos d ja e kohdassa tarkoitettujen toimenpiteiden aikana esiintyy poikkeavuuksia tai vaikeuksia;

g) tulosten esittäminen taulukkojen muodossa tai kuntakohtaisina suunnitelmina;

h) uusien tietojen tallentamisen ja muuttamisen mahdollistavan atk-järjestelmän toteuttaminen."